Teheran

**Teheran** (Perzysk: تهران, ***Tehran***) is de haadstêd fan Iran. De stêd leit yn it noardlike part fan it lân oan de foet fan it Elbûrs-berchtme. Yn Teheran wenje in lytse 9 miljoen minsken en mei de foarstêden dêrby likernôch 14 miljoen.

## Geografy
Teheran leit op in hichte dy't fariearret fan om-ende-by 1100 meter yn it súdlike diel fan de stêd oant 1750 meter yn it noardlike. 

Teheran hat in lânklimaat mei grutte temperatuerferskillen tusken simmer en winter fariearjend fan -9&nbsp;°C as minimumtemperatuer yn jannewaris oant +42&nbsp;°C as maksimumtemperatuer yn augustus. Yn de winter falt geregeld snie yn de stêd. 

## Skiednis

Oer Teheran wurdt foar it earst skreaun yn de 11e iuw f.Kr., út archeologyske opgravings docht lykwols bliken dat de earste bewenners har sa om 3000 f.Kr. hinne der fêstigen. Eartiids wie Teheran in doarp flakby de grutte âlde stêd Rey. Pas sûnt de 17e iuw ûntwikkele Teheran har ta in echte stêd. Agha Muhammad Khan, de stifter fan de Kadjaren-dynasty, keas Teheran yn 1788 út as haadstêd foar Iran. 

De twadde sjah van de Kadjaren, Fath Ali, dy't de grûnslach lei foar in Perzyske kulturele renêssânse, liet moaie en grutte paleizen bouwe yn Teheran. Under syn bewâld fêstigen har in soad ambachtslju en keaplju út oare Perzyske sintra lykas Kashan, Isfahan, Shiraz en Tabriz yn de nije haadstêd. 

## Teheran tsjintwurdich

Yn dizze tiid is de befolking foar it meastepart jong en heech oplaat, alhoewol't frij folle (heechoplate) jongeren troch de minne ekonomyske omstannichheden de stêd ferlitte en har oars yn de wrâld fêstigje. 

Teheran hat in soad lêst fan loftfersmoarging dy't feroarsake wurdt troch de minne ferkearssituaasje yn de stêd, it sterk ferâldere weinpark en ek troch de net geunstige lizzing. De metro fan Teheran dy't op guon trajekten in alternatyf foar it drokke dykferkear biedt, waard yn 2000 yn gebrûk nommen. De metro sels hat in lingte fan 198 km en der binne sân linen. Der is ek in netwurk fan regionale treinen fan 98 km.

Der binne mear etnyske Azerbeidzjanen yn Teheran as yn alle oare stêden yn 'e wrâld en de Koerdyske befolking yn Teheran is grutter as twa miljoen minsken.

## Bouwurken
Ferneamd binne de bazaar yn it suden fan de stêd dêr't in kar oan produkten ferkocht wurde kin, it eardere paleis fan de sjah en de protte parken dy't yn de stêd lizze. 

De Azadi-toer op it Azadiplein is tige ferneamd en it Azadistadion yn it westen fan de stêd is in stadion fan 100.000 taskôgers.

## Stedsyndieling

Teheran is ûnderferparte yn 22 gemeentlike districten, allegear mei har bestjoerlike sintrum. Yn dy 22 distrikten lizze de folgjende grutte wiken:

Abbas Abad, Afsariyeh, Amaniyeh, Amir Abad, Aryashahr, Bagh Feiz, Baharestan, Darakeh, Darband, Dardasht, Dar Abad, Darrous, Dehkadeh Olampik, Ekhtiyariyeh, Ekbatan, Elahiyeh, Evin, Farmanieh, Fereshteh, Gheitariye, Gholhak, Gisha, Gomrok, Hasan Abad, Jamaran, Jannat Abad, Javadiyeh, Jomhuri, Jordan, Lavizan, Mehran, Narmak, Navab, Nazi Abad, Niavaran, Park-e Shahr, Pasdaran, Piroozi, Punak, Ray, Sa'adat Abad, Sadeghiyeh, Seyed Khandan, Sohrevardi, Shahrara, Shahr-e ziba, Shahrak-e Gharb, Shemiran, Tajrish, Tehranno, Tehranpars, Tehransar, Vanak, Velenjak, Yaft Abad, Yusef Abad, Zafaraniyeh, ensfh.

## Toerisme
Yn Teheran binne ferskate kulturele besjnswurdichheden.
* In replika fan de Pauwetroan fan de Perzyske sjahs is te finen yn it Golestanpaleis.
* Guon bekende Teheraanske museums wêrûnder it Nasjonale Museum fan Iran en it Tapitemuseum.
* It Teheran Museum fan Hjoeddeistige Keunst hat wurk fan keunstners as Van Gogh, Pablo Picasso en Andy Warhol. De eardere keizerinne Farah Diba fan Iran hat dy samling fan skilderiings sammele.
* Teheran is ek it plak dêr't de Perzyske keizerlike kroanjuwielen bewarre wurde, in samling kroanen en troanen, likernôch 30 tiara's, ferskate aigrettes, juwiel-besleine swurden en skylden, in grutte hoemannichte kostbere losse edelstiennen, wêrûnder de measte smaragden, robinen en diamanten yn 'e wrâld en de orizjinele Pauwetroan. It befettet ek oare objekten dy't troch de sjahs fan Iran by it 2500-jierrich bestean fan it Perzyske keninkryk sammele binne. De kolleksje is noch hieltyd te sjen yn de Iraanske sintrale bank yn Teheran.

## Stêdebannen
*  Feriene Steaten: Los Angeles
*  Feriene Steaten: New York
*  Kanada: Toronto
*  Kanada: Vancouver
*  Sina: Peking
*  Feriene Keninkryk: Londen
*  Turkije: Istanbûl
*  Kuba: Havana
*  Súd-Koreä: Seoel
*  Súd-Afrika: Pretoria
*  Ruslân: Moskou
*  Wyt-Ruslân: Minsk
*  Yndia: New Delhi
*  Afghanistan: Kabûl
*  Feriene Arabyske Emiraten: Dubai
*  Libanon: Beirût
*  Austraalje: Sydney

## Panorama

## Keppeling om utens
*  Metro fan Teheran
*  Beskriuwing by Iranchamber.com